იურული პარკი III
„იურული პარკი III“ (ინგლ. Jurassic Park III) — 2001 წლის სამეცნიერო ფანტასტიკური სათავგადასავლო ფილმი, რიგით მესამე ნაწილი იურული პარკის სერიიდან, რომლის რეჟისორია ჯო ჯონსტონი, პროდისერები არიან კეთლინ კენედი და ლარი ფრანკო, სცენარისტები — პიტერ ბუშმენი, ალეგზანდერ პეინი და ჯიმ ტეილორი. ფილმში მონაწილეობენ სემ ნილი, უილიამ მეისი, ტეა ლეონი, ალესანდრო ნივოლა, ტრევორ მორგანი და მაიკლ ჯეტერი. ეს არის პირველი ფილმი სერიიდან, რომლის რეჟისორი არ არის სტივენ სპილბერგი და პირველი, რომელიც არ ეფუძნება მაიკლ კრაიტონის წიგნებს (თუმცა ზოგიერთი სცენა ფილმში აღებულია კრაიტონის რომანებიდან „იურული პარკი“ და „დაკარგული ქვეყანა“). ფილმის სიუჟეტი ვითარდება კოსტა-რიკის გამოგონილ კუნძულ ისლა-სორნაზე, სადაც განქორწინებული წყვილი მოტყუებით წაიყვანს დოქტორ ალა გრანტს კუნძულზე მათი დაკარგული შვილის მოსაძებნად. სპილბერგის „იურული პარკის“ წარმატების შემდეგ ჯო ჯონსტონმა გამოხატა ინტერესი მომდევნო ფილმის რეჟისორობაზე, თუმცა ამის ნაცვლად სპილბერგმა ჯონსტონს მესამე ნაწილის გადაღების უფლება მისცა. გადაღებები დაიწყო 2000 წლის 30 აგვისტოს თავდაპირველად გადაღებები დაგეგმილი იყო ახალ ზელანდიაში, თუმცა ზელანდიის ნაცვლად გადაღებები გადატანილი იქნა მაუიში, ჰავაიზე. „იურული პარკი III“-ის პრემიერა შედგა ლოს-ანჯელესში, კალიფორნიის შტატში 2001 წლის 16 ივლისს. პროექტმა მიიღო შერეული შეფასებები კინოკრიტიკოსებისგან. საერთო განხილვების საიტ Rotten Tomatoes მთლიანი რეიტინგი შეადგენს 50%. მიუხედავად შერეული შეფასებებისა, ფილმი წარამატებული აღმოჩნდა კომერციულად, მსოფლიოს მასშტაბით ფილმის შემოსავალმა 368.8 მილიონი აშშ დოლარი შეადგინა, რითაც იქცა წლის მერვე ყველაზე შემოსავლიან ფილმად მსოფლიოში, თუმცა ყველაზე მცირე შემოსავლიან ფილმად „იურული პარკის“ სერიაში. 2001 წლის ივლისში გამოვიდა ფილმის საუნდტრეკი. 2001 წლის11 დეკემბერს ფილმი გამოიცა VHS და DVD ფორმატში. 2011 წელს ამას მოჰყვა იურული პარკის ტრილოგიის გამოცემა Blu-ray ფორმატში. 2015 წლის 12 ივნისს გამოვიდა ფილმის გაგრძელება „იურული სამყარო“.